
A kései ösztrogén válaszban közreműködő mikroRNS-ek azonosítása ovárium sejtkultúrákban

A petefészekrák az egyik leghalálosabb daganatos betegség, melynek kialakulásában
szerepet kap az ösztrogének hatása, az ovárium sejtek proliferációs, ill. inváziós
képességének fokozásán keresztül. A mikroRNS-ek olyan kis, nem-kódoló RNS molekulák,
amelyek közreműködhetnek az ösztrogének hatásmechanizmusában. Korábbi vizsgálataink
alkalmával sikerült azonosítanunk több miRNS-t, amelyek szerepet tölthetnek be az
ösztrogének által indukált korai (8h) gén expressziós változások poszt-transzkripcionális
szabályozásában. Jelen munkánk célja a kései (24h) ösztrogén hatásban közreműködő
miRNS-ek azonosítása volt.
Vizsgálatunk során a PEO1 sejtvonalat alkalmaztuk, amelyet 10 nM ösztradiol kezelésnek
vetettünk alá. A változott expressziót mutató miRNS-eket szekvenálás segítségével
azonosítottuk (Illumina Nextseq500). Az azonosított miRNS-eket bioinformatikai
analízisnek vetettük alá, a miRNet, KEGG, GO_BP adatbázisok felhasználásával. Ezt
követően 5 miRNS (miR-26b-3p, miR-193a-3p, miR-505-3p, miR-7-5p, miR-583-3p)
expressziójának változását qPCR segítségével vizsgáltuk tovább.
Eredményeink alapján 21 miRNS expressziója mutatott szignifikáns elmozdulást 24h-val az
ösztradiol kezelést követően, melyek közül 13 esetén repressziót (log2FC<-1), 8 esetén
indukciót (log2FC>1) tapasztaltunk. A miRNet szoftverrel végzett hálózat analízis alapján,
mind a represszált, mind az indukált miRNS-ek képesek voltak kiterjedt hálózatok
kialakítására. Ezen felül, target génjeik erős dúsulást mutattak a sejtproliferációhoz,
sejthalálhoz, ill. migrációhoz köthető folyamatokban. Ezen miRNS-ek több daganattípus
kialakulásához köthető folyamatban is halmozódást mutattak a KEGG adatbázis alapján.
QPCR segítségével a miR-26b-3p és miR-505-3p represszióját sikerült validálnunk, amelyek
ismert tumor szupresszorok. Emellett sikerült megerősítenünk a miR-7-5p - amely onkogén
hatással rendelkezik - és a miR-582-3p indukcióját - mely tumorok, ill. tumor őssejtek
kialakulásában betöltött szerepe szintén ismert.
Munkánk során sikerült több olyan miRNS-t azonosítanunk, amelyek hozzájárulhatnak az
ösztrogének proliferatív hatásának kifejtéséhez.

